અંતરા જાણે કોઈ વાર્તા કહેવા બેઠી હોય એમ કહેવા માંડી, ‘ગુલાલ, જે દિવસે મલ્હારે તને મેસેજ મોકલ્યો હતો એ દિવસે જ હું તો ખળભળી ગઈ હતી. તેં મને કહ્યું હતું કે કોઈને કહેવું નથી અને પોલીસ કેસ પણ કરવો નથી. પણ મને ખબર હતી કે આ રાક્ષસના પંજામાંથી તને છોડાવવી હશે તો પોલીસ કેસ તો કરવો જ પડશે. મેં એ સાંજે જ નિખિલ સરને વાત કરી. એ પણ વાત સાંભળી ધ્રૂજી ગયા. એકચ્યુઅલી એમને ખબર જ હતી કે મુંબઈમાં દસે-દસ દિવસ તું મલ્હાર સાથે ફરી છે. નિખિલ સર દસે-દસ દિવસ તારી પાછળ જ ફરતા હતા. તું મલ્હારના ફ્લેટમાં ગઈ ત્યારે પણ. આમા પીછો કરવાનો આશય નહોતો પણ તારી સુરક્ષાનો આશય હતો. એમને ખબર હતી કે મુંબઈ બહુ ખરાબ શહેર છે. ત્યાં ગુલાબના રૂપમાં કાંટા વધારે જોવા મળે છે.’